钦定古今图书集成/明伦汇编/宫闱典/第111卷 > 张穆之
## 钦定古今图书集成/明伦汇编/宫闱典/第111卷 > 张穆之

按《梁书太祖献皇后传》：“后父穆之，字思静，晋司空华
六世孙。曾祖舆，坐华诛，徙兴古，未至，召还。及过江，为
丞相掾、太子舍人。穆之少方雅，有识鉴。宋元嘉中，为
员外散骑侍郎，与吏部尚书江湛、太子左率袁淑善。
淑荐之于始兴王濬，濬深引纳焉。穆之鉴其祸萌，思
违其难，言于湛，求外出。湛将用为东县，固乞远郡。久”
之，得为宁远将军、交阯太守，治有异绩。会刺史死，交
土大乱，穆之威怀循拊，境内以宁。宋文帝闻之嘉焉，
将以为交州刺史，会病卒。子弘籍字真艺，齐初为镇
西参军，卒于官。高祖践阼，追赠穆之光禄大夫，加金
章。又诏曰：“亡舅齐镇西参军，素风雅猷，夙肩名辈，降
年不永，早世潜辉。朕少离苦辛，情地弥切。虽宅相克
成，辂车靡赠，兴言永往，触目恸心。可追赠廷尉卿。”弘
籍无子，从弟弘策以第三子缵为嗣，别有传。